3 PE-seuntjies (3) verdwyn spoorloos | Netwerk24
Deur Cara-Lee Dorfling 27 Februarie 2019 11:21
Minstens 25 polisielede het tot in die vroeë oggendure van Woensdag die bosse in Motherwell, Port Elizabeth, vir drie vermiste peuters deursoek.
Die drie 3-jarige seuntjies, waarvan twee boeties is en een 'n maatjie, is Dinsdagmiddag omstreeks 12:15 laas in 'n oop veld in die NU-29-woonbuurt naby 'n gemeenskapsaal gesien speel. Omstreeks 15:00 het die ma van die twee boeties na die kinders gaan soek en besef hulle is nie meer in die veld nie.
Othandwayo Zenzile (3)
Kol. Priscilla Naidu, polisiewoordvoerder, sê familie en vriende het aanvanklik eers self na die kinders gesoek, voordat hulle kort voor 22:00 die kinders as vermis by die polisie aangemeld het. 'n Soektog is onmiddellik van stapel gestuur met polisielede van onderskeie eenhede, wat onder meer die honde-eenheid en eenheid vir openbare orde (Pops) insluit.
Die soektog is om 03:15, sonder sukses, tydelik afgelas.
Naidu sê die polisie het weer vroeg Woensdagoggend met hul soektog voortgegaan en is besig om die gebied en nabygeleë bosse te fynkam.